CELEX: 62008CN0475
Language: hu
Date: 2008-11-05 00:00:00
Title: C-475/08. sz. ügy: 2008. november 5-én benyújtott kereset – Az Európai Közösségek Bizottsága kontra Belga Királyság

7.2.2009   
            
            
               HU
            
            
               Az Európai Unió Hivatalos Lapja
            
            
               C 32/13
            
         2008. november 5-én benyújtott kereset – Az Európai Közösségek Bizottsága kontra Belga Királyság
   (C-475/08. sz. ügy)
   (2009/C 32/22)
   Az eljárás nyelve: francia
   Felek
   
      Felperes: az Európai Közösségek Bizottsága (képviselők: M. Patakia és B. Schima)
   
      Alperes: Belga Királyság
   Kereseti kérelmek
   
               —
            
            
               A Bíróság állapítsa meg, hogy a Belga Királyság
               mivel nem jelölte ki a földgáz belső piacára vonatkozó közös szabályokról és 98/30/EK irányelv hatályon kívül helyezéséről szóló, 2003. június 26-i 2003/55/EK európai parlamenti és tanácsi irányelv (1) 7. cikkében előírtaknak megfelelően a rendszerüzemeltetőket,
               a 2003/55/EK irányelv 18. cikkével és az azzal együtt értelmezett 25. cikke (2) bekezdésével ellentétben a hálózathoz nem kizárólag szabályozott hozzáférést biztosított, hanem harmadik felek szerződésen alapuló hozzáférését is lehetővé tette,
               elmulasztotta a 2003/55/EK irányelv 22. cikke (3) bekezdése d) és e) pontjának és ugyanazon cikk (4) bekezdésének átültetését,
               nem teljesítette az ezen irányelvből eredő kötelezettségeit;
            
         
               —
            
            
               a Belga Királyságot kötelezze a költségek viselésére.
            
         Jogalapok és fontosabb érvek
   Bizottság keresete alátámasztására három jogalapot hoz fel.
   Először is azt rója fel az alperesnek, hogy a 2003/55/EK irányelv 7. és 11. cikkében előírtakkal ellentétben nem jelölte ki a szállítási rendszerek, a tárolási rendszerek és az LNG-létesítmények rendszerüzemeltetőit.
   Ezt követően azt rója az alperes terhére, hogy az új belépők irányában jogbizonytalanságot hozott létre, mivel azt a látszatot kelti, hogy a hálózathoz való szerződésen alapuló hozzáférés a szabályozott hozzáférés alternatívája. Ezzel szemben a 2003/55/EK irányelv 18. cikkéből és 25. cikkének (2) bekezdéséből világosan következik, hogy a szabályozott hozzáférés a hálózathoz való hozzáférés kizárólagos módja harmadik felek számára, és egyedül a szabályozó hatóság feladata egyebek mellett a tarifák kiszámítása vagy megállapítása céljából használt módszerek meghatározása vagy jóváhagyása.
   Végül a Bizottság arra hivatkozik, hogy az új nagy földgázlétesítményeknek az irányelv alkalmazása alóli mentesítése során az alperes nem ültette át megfelelően az irányelv 22. cikke (3) bekezdésének d) pontját a döntés nyilvánosságra hozatala tekintetében és ugyanazon irányelv 22. cikke (3) bekezdésének e) pontját a többi érintett tagállammal vagy szabályozó hatósággal az infrastruktúrák összekapcsolása esetén folytatott konzultáció folytatásának kötelezettségét illetően. Ezenkívül az alperes nem írta elő nemzeti jogszabályaiban az irányelv 22. cikkének(4) bekezdése szerinti azon kötelezettséget, hogy a hasonló mentességgel kapcsolatos döntésről – a rá vonatkozó egyéb érdemi információval együtt – haladéktalanul értesíteni kell a Bizottságot.
   
      (1)  HL L 176., 57. o.; magyar nyelvű különkiadás 12. fejezet, 2. kötet, 230. o.